अब देवेंद्र अग्रवाल ने भी मुख्यमंत्री को पत्र भेजा है। उन्होंने कहा है कि सुनीता गौतम की एजेेंसी पर कालाबाजारी की जा रही थी। वहां आम उपभोक्ताओं को गैस नहीं दी जा रही। वहां उपभोक्ताओं के मारपीट कर झगड़े किए जाते हैं। उन्होंने कहा है कि जनहित में कालाबाजारी को रुकवाने के लिए उन्होंने सक्षम अधिकारियों, एसडीएम सादाबाद आदि अधिकारियों से कहा। अग्रवाल का कहना है कि अब इसी बात को लेकर गैस एजेंसी संचालिका द्वारा मेरी छवि को धूमिल करने के लिए पूर्व मंत्री रामवीर उपाध्याय व एमएलसी मुकुल उपाध्याय से सांठ-गांठ कर असत्य बातें प्रचारित की जा रही हैं। उन्होंने कहा है कि उपाध्याय के परिजन गैस एजेेंसी की संचालिका के माध्यम से उनके खिलाफ कोई गलत तरीके का झूठा मुकदमा कायम कराने को प्रयासरत हैं। उन्होंने कहा है कि उनकी उक्त संचालिका और उसके परिजनों से कोई जानकारी नहीं रही है। उन्होंने चुनाव में वायदा किया था कि यदि आम जनता की कोई समस्या होगी तो वह इसका निराकरण कराएंगे। गैस की कालाबाजारी की समस्या की शिकायत उन्होंने की है और इसी वजह से उनके खिलाफ रामवीर उपाध्याय और उनके परिजन गैस एजेंसी संचालिका के साथ मिलकर साजिश रच रहे हैं। उन्होंने यह भी कहा है कि पहले इस गैस एजेंसी के खिलाफ रिपोर्ट भी दर्ज हो चुकी है। उन्होंने गैस की कालाबाजारी रोकने को अधिकारियों की मौजूदगी में गैस बंटवाने सहित कई मांगें सीएम से की हैं। उधर, एमएलसी मुकुल उपाध्याय का कहना है कि उनका परिवार पिछले 20 साल से जिले में राजनीति कर रहा है। उन्होंने और उनके परिजनों ने किसी के खिलाफ कोई साजिश नहीं रची और न ही किसी को झूठे मुकदमे में फंसवाया। वह व उनके परिजन इस तरह की हरकतें नहीं करते। सुनीता गौतम का पक्ष वह इसलिए ले रहे हैं, क्योंकि उनका उत्पीड़न किया जा रहा है। वह शहीद की विधवा हैं और देवेंद्र अग्रवाल अपने साले के नाम उसकी गैस एजेंसी को करवाना चाहते हैं।